Κλωτσιές, σφαλιάρες, οφσάιντ, δυο δοκάρια και… ολική ανατροπή της ΑΕΛ! Βρήκε περίσσια ψυχή από το τριπλό λάθος του 0-1 και πήρε πανάξια νίκη στο 93’ (2-1) επί της ΑΕΚ σε ματς ροντέο.

Βήμα πρόκρισης στον τελικό κυπέλλου έκανε η Λάρισα, με ανατροπή (2-1) απέναντι στην ΑΕΚ! Σε ένα παιχνίδι... ροντέο, με φάσεις, πολύ ένταση και δύο δοκάρια, η ΑΕΛ βρέθηκε πίσω στο σκορ από ένα γκολ στο οποίο έγινε τριπλό λάθος. Το πρώτο ήταν του διαιτητή Ζαχαριάδη που δεν είδε το φάουλ από το οποίο ξεκίνησε η φάση, το δεύτερο της άμυνας των γηπεδούχων που «κόλλησε» και το τρίτο του βοηθού που δεν είδε ότι ο σκόρερ Μασούντ ήταν οριακά εκτεθειμένος.

Ωστόσο, η ομάδα του Ράτκο Ντόστανιτς κατάφερε να ισοφαρίσει με πέναλτι του Ναζλίδη και τελικά (αφού πρώτα οι δύο ομάδες είχαν από ένα δοκάρι για να προηγηθούν) πήρε τη νίκη με... χτύπημα στην εκπνοή, όταν ο Κρίζμαν με διαγώνιο σουτ με τη μία κατάφερε να στείλει τη μπάλα στα δίχτυα στο τρίτο και τελευταίο λεπτό των καθυστερήσεων...

Φάσεις ναι, γκολ όχι...

Η ΑΕΚ ξεκίνησε με μια σημαντική ευκαιρία μόλις στο 2' της αναμέτρησης, όταν έπειτα από φάση διαρκείας ο Βράνιες έκανε κεφαλιά – πάσα μέσα στην περιοχή για τον Λαμπρόπουλο, αυτός στόπαρε, έκανε το σουτ, αλλά ο Μπόζοβιτς κατάφερε να μπλοκάρει με διπλή προσπάθεια. Η Ένωση συνέχισε να πιέζει κυρίως με κάποια στημένα, ενώ η πρώτη τελική της ΑΕΛ ήρθε στο 12', με τον Φατιόν να δοκιμάζει ένα μακρινό σουτ και τον Μπάρκα να αποκρούει.

Στο 18' ο Μπακασέτας έκανε ένα σουτ που δεν βρήκε στόχο, ενώ στο 24' ο Μασούρας έκανε μια σέντρα από δεξιά, ο Μιλοσάβλιεβιτς πήρε την κεφαλιά στο δεύτερο δοκάρι, αλλά ο Μπάρκας μπλόκαρε εύκολα. Ένα σουτ του Ντέλετιτς στο 32' πέρασε ψηλά άουτ, ενώ τρία λεπτά αργότερα μια καλή ομαδική προσπάθεια της ΑΕΚ κατέληξε σε ένα σουτ του Μπακασέτα, με τη μπάλα να σταματάει σε σώματα. Στο 44' ο Χριστοδουλόπουλος εκτέλεσε με πάσα ένα κόρνερ, πήρε ξανά τη μπάλα, έκανε ένα δυνατό σουτ από τα όρια της περιοχής, αλλά αυτή πέρασε λίγο έξω, με το 0-0 να μένει στα πρώτα 45'.

Πήρε... φωτιά το παιχνίδι

Πέντε λεπτά μετά την έναρξη του δεύτερου μέρους το παιχνίδι... πήρε φωτιά. Στο 50' η ΑΕΚ κατάφερε να πάρει κεφάλι στο σκορ σε μια... ευτράπελη από πολλές απόψεις φάση. Αυτή ξεκίνησε στο ύψος της σέντρας και πάνω στη γραμμή του πλαγίου από δεξιά, όπου ο Μοράν έκανε φάουλ στον Γουάλας χτυπώντας τον με το χέρι του, ο Ζαχαριάδης έδειξε «παίζετε» (με τη μπάλα να έχει απομακρυνθεί προς την περιοχή της ΑΕΛ), οι παίκτες των δύο ομάδων κόλλησαν αρχικά, όμως στη συνέχεια ο Μασούντ -που ήταν σε οριακή θέση οφσάιντ- μπήκε στη φάση και με πλασέ έκανε το 1-0.

Πέντε λεπτά αργότερα (55'), μετά από κεφαλιά – πάσα του Μασούρα, ο Ναζλίδης τσίμπησε τη μπάλα, είχε μια επαφή με τον Λαμπρόπουλο, έπεσε στο έδαφος και ο Ζαχαριάδης έδειξε το σημείο του πέναλτι. Ο Ναζλίδης ανέλαβε την εκτέλεση και νίκησε τον Μπάρκα για το 1-1. Στο 63' μάλιστα η ΑΕΛ έχασε μεγάλη ευκαιρία για να την ανατροπή, καθώς ο σκόρερ των γηπεδούχων έκανε προβολή μέσα από την περιοχή, με τη μπάλα να σταματάει στο οριζόντιο δοκάρι και τον Μπάρκα να διώχνει σε δεύτερο χρόνο σε κόρνερ.

Χτύπησε στην εκπνοή!

Στο 68' ο Μπακασέτας δοκίμασε ένα καλό σουτ από το ύψος της περιοχής, αλλά η μπάλα πέρασε άουτ. Στο 75' ήταν η σειρά των Κιτρινόμαυρων να βρεθούν μια ανάσα από το γκολ. Ο Χριστοδουλόπουλος έκανε εξαιρετική προσωπική ενέργεια, μπήκε στην περιοχή, έκανε διαγώνιο σουτ, η μπάλα χτύπησε στο δεξιό δοκάρι του Μπόζοβιτς και ο Μασούντ δεν κατάφερε να τη στείλει στα δίχτυα σε δεύτερο χρόνο!

Στο 84' ο Χριστοδουλόπουλος κατέβασε μέσα στην περιοχή μια μακρινή μπαλιά, έστρωσε ωραία στον Μασούντ, αλλά αυτός καθυστέρησε και τελικά πλάσαρε πάνω στον Μπόζοβιτς! Στο 88' ο Μασούντ βρήκε μέσα στην περιοχή, τον Μπακασέτα, αυτός έκανε ένα επικίνδυνο γύρισμα, αλλά ο Μπόζοβιτς μπλόκαρε. Κι ενώ όλα έδειχναν ότι το 1-1 θα είναι το τελικό σκορ, η Λάρισα... χτύπησε ακριβώς στην εκπνοή! Στο 93' ο Λεοζίνιο έκανε μπαλιά στην πλάτη της άμυνας της ΑΕΚ, ο Κρίζμαν έκανε διαγώνιο σουτ με τη μία και διαμόρφωσε το τελικό 2-1.

Οι συνθέσεις των δύο ομάδων:

Λάρισας (Ράτκο Ντόστανιτς): Μπόζοβιτς, Μασούρας, Γκόλιας, Ζίζιτς, Γουάλας, Φατιόν, Μιλοσάβλιεβιτς (90' Γιοβάνοβιτς), Ντέλετιτς, Αγκάνοβιτς (82' Λοεζίνιο), Κρίζμαν, Ναζλίδης (86' Χούμπτσεβ).

ΑΕΚ (Μανόλο Χιμένεθ): Μπάρκας, Μπακάκης, Βράνιες, Λαμπρόπουλος, Χουλτ (79' Γκάλο), Μοράν, Αϊντάρεβιτς, Μασούντ, Χριστοδουλόπουλος, Μπακασέτας, Κλωναρίδης (69' Γαλανόπουλος).

Τα πλάνα των προπονητών

Ο Ράτκο Ντόστανιτς ξεκίνησε τη Λάρισα με διάταξη 4-2-3-1. Στο τέρμα ήταν ο Μπόζοβιτς, στην άμυνα οι Μασούρας, Ζίζιτς, Γκόλιας, Γουάλας, στα αμυντικά χαφ οι Φατιόν, Μιλοσάβλιεβιτς, μπροστά τους οι Κριζμάν, Αγκάνοβιτς, Ντέλετιτς και στην κορυφή της επίθεσης ο Ναζλίδης.

Ο Μανόλο Χιμένεθ παρέταξε την ΑΕΚ επίσης με διάταξη 4-2-3-1. Στο τέρμα ήταν ο Μπάρκας, στην άμυνα οι Μπακάκης, Βράνιες, Λαμπρόπουλος, Χουλτ, στα αμυντικά χαφ οι Αϊντάρεβιτς, Μοράν, μπροστά τους οι Μπακασέτας, Μασούντ, Χριστοδουλόπουλος και στην κορυφή της επίθεσης ο Κλωναρίδης.

Αυτοί έκριναν το ματς

Ο Θωμάς Ναζλίδης ήταν μέσα σχεδόν σε όλες τις φάσεις της ομάδας του, είχε δοκάρι, ενώ κερδίζοντας και εκτελώντας εύστοχα το πέναλτι, κατάφερε να βάλει ξανά την ομάδα του στο παιχνίδι της πρόκρισης και να αναπτερώσει τις ελπίδες της πριν έρθει η ολική ανατροπή από το γκολ του Κρίζμαν.

Το ταμείο του αγώνα

Σε ένα παιχνίδι που πραγματικά όλα τα σενάρια ήταν ανοικτά έτσι όπως εξελίχθηκε, η Λάρισα κατάφερε να έχει μεγαλύτερη ουσία στις ευκαιρίες που παρουσιάστηκαν σε εκείνη για να το κάνει δικό της και πήρε ένα σκορ που της δίνει προβάδισμα εν όψει της ρεβάνς στο ΟΑΚΑ.

Ο έλεγχος των διαιτητών

Έχασε τη μπάλα ο Ζαχαριάδης. Απέδειξε για άλλη μια φορά τη διαιτητική του ανικανότητα, και εξέθεσε την ΚΕΔ που τον όρισε σε τόσο σημαντικό παιχνίδι, ενώ τα είχε κάνει θάλασσα και στο Αστέρας Τρίπολης-Ολυμπιακός. Επέτρεψε το σκληρό παιχνίδι -ειδικότερα στο πρώτο μέρος- των γηπεδούχων, ενώ έκανε όλα τα καθοριστικά λάθη μαζί στο 0-1. Δεν είδε τη… σφαλιάρα του Μοράν που σήκωνε κόκκινη ή κίτρινη το λιγότερο και ο δεύτερος βοηθός (που έχασε κι άλλες φάσεις, κατά και των δύο ομάδων) δεν είδε ότι ο Μασούντ ήταν ελάχιστα πιο μπροστά από την άμυνα. Στο πέναλτι ο Ναζλίδης βγήκε πρώτος στη μπάλα, ο Λαμπρόπουλος ήρθε σε επαφή μαζί του και ο Ζαχαριάδης καταλόγισε παράβαση.